ΠΑΡΑΡΤΗΜΑ

Τεχνικές προδιαγραφές και πρότυπα για το σύστημα e-CODEX, μεταξύ άλλων όσον αφορά την ασφάλεια και τις μεθόδους επαλήθευσης της ακεραιότητας και της αυθεντικότητας

1. ΕΙΣΑΓΩΓΗ

Στο παρόν παράρτημα θεσπίζονται οι τεχνικές προδιαγραφές και τα πρότυπα για τις συνιστώσες του e-CODEX, μεταξύ άλλων όσον αφορά την ασφάλεια και τις μεθόδους επαλήθευσης της ακεραιότητας και της αυθεντικότητας.

2. ΣΥΝΙΣΤΩΣΕΣ ΤΟΥ ΣΥΣΤΗΜΑΤΟΣ e-CODEX

2.1. Σύμφωνα με το άρθρο 5 του κανονισμού (ΕΕ) 2022/850 του Ευρωπαϊκού Κοινοβουλίου και του Συμβουλίου (1), το σύστημα e-CODEX αποτελείται από:

α) σημείο πρόσβασης e-CODEX, αποτελούμενο από: i) πύλη· ii) σύνδεσμο.

β) ψηφιακά διαδικαστικά πρότυπα (DPS),

γ) τα υποστηρικτικά προϊόντα λογισμικού, την υποστηρικτική τεκμηρίωση και άλλα υποστηρικτικά στοιχεία που απαριθμούνται στο παράρτημα του κανονισμού (ΕΕ) 2022/850: i) τον πηγαίο κώδικα της κεντρικής πλατφόρμας δοκιμών (CTP)· ii) τον πηγαίο κώδικα του εργαλείου διαχείρισης ρυθμίσεων (CMT)· iii) το Metadata Workbench (MDW)· iv) το βασικό λεξιλόγιο της ΕΕ για την ηλεκτρονική δικαιοσύνη· v) την τεκμηρίωση για την αρχιτεκτονική.

2.2. Από λειτουργική άποψη, τα στοιχεία αυτά χωρίζονται σε δύο κατηγορίες: την εργαλειοθήκη του e-CODEX και τα αναπτύξιμα στοιχεία του e-CODEX.

2.3. Η εργαλειοθήκη του e-CODEX αποτελείται από:

α) την τεκμηρίωση για την αρχιτεκτονική του e-CODEΧ·

β) τον πηγαίο κώδικα της σουίτας του συνδέσμου·

γ) τον πηγαίο κώδικα του εργαλείου διαχείρισης ρυθμίσεων (CMT)·

δ) τον πηγαίο κώδικα της κεντρικής πλατφόρμας δοκιμών (CTP)·

ε) την άδεια του Metadata Workbench (MDW) από τρίτο μέρος·

στ) το βασικό λεξιλόγιο της ΕΕ για την ηλεκτρονική δικαιοσύνη·

ζ) τα ψηφιακά διαδικαστικά πρότυπα (DPS).

α) Τεκμηρίωση για την αρχιτεκτονική του e-CODEX

H τεκμηρίωση για την αρχιτεκτονική είναι ένα σύνολο εγγράφων μέσω των οποίων παρέχονται τεχνικές γνώσεις και πληροφορίες στα σχετικά ενδιαφερόμενα μέρη ως προς την επιλογή προτύπων με τα οποία πρέπει να συμμορφώνονται τα άλλα στοιχεία του συστήματος e-CODEX. Καθορίζει τις απαιτήσεις και τις αρχές που εφαρμόζονται κατά τη δημιουργία διαλειτουργικής διασυνοριακής επικοινωνίας για τη διευκόλυνση της ηλεκτρονικής ανταλλαγής δεδομένων, τα οποία περιλαμβάνουν κάθε περιεχόμενο που μπορεί να μεταδοθεί σε ηλεκτρονική μορφή. Επιπλέον, απαριθμεί επιλεγμένα πρότυπα και μεθοδολογίες στα οποία βασίζεται το σύστημα e-CODEX. Η αρχιτεκτονική διασφαλίζει την αυτονομία του συστήματος e-CODEX.

β) Πηγαίος κώδικας της σουίτας του συνδέσμου

Ο πηγαίος κώδικας της σουίτας του συνδέσμου χρησιμοποιείται για τη δημιουργία των αναπτύξιμων τεχνουργημάτων (artefacts) που περιγράφονται στο κεφάλαιο 2.4.2.

γ) Εργαλείο διαχείρισης ρυθμίσεων (CMT)

Το εργαλείο διαχείρισης ρυθμίσεων (στο εξής: CMT) είναι ένα εργαλείο προσβάσιμο μέσω φυλλομετρητή για τη διαχείριση αρχείων διαμόρφωσης που συνδέονται με την πύλη e-Delivery και τον σύνδεσμο και παρέχει έναν τυποποιημένο τρόπο χειρισμού της ροής εργασιών διαμόρφωσης. Η οντότητα που χειρίζεται εγκεκριμένο σημείο πρόσβασης e-CODEX μπορεί να έχει πρόσβαση στο CMT μέσω μιας παγκοσμίως διαθέσιμης πύλης και να αναφορτώσει τα οικεία δεδομένα διαμόρφωσης e-Delivery. Τα δεδομένα που αναφορτώνονται πρέπει να περιλαμβάνουν τις πληροφορίες για τη διαμόρφωση του δικτύου τελικού σημείου της πύλης, όλα τα πιστοποιητικά ασφάλειας που απαιτούνται για τη σύνδεση, καθώς και τα συγκεκριμένα έργα, τα περιβάλλοντα και τις περιπτώσεις χρήσης στα οποία συμμετέχουν. Το CMT ελέγχει αυτόματα την εγκυρότητα των αναφορτωμένων δεδομένων και παρέχει ανατροφοδότηση στην οντότητα που χειρίζεται εγκεκριμένα σημεία πρόσβασης e-CODEX σε περίπτωση σφαλμάτων.

Όταν λαμβάνεται κοινοποίηση τυχόν αλλαγών στα δεδομένα που παρέχονται από οντότητα που χειρίζεται εγκεκριμένο σημείο πρόσβασης e-CODEX, παράγεται νέο πακέτο διαμόρφωσης e-CODEX (βλέπε σημείο 2.4.3) με χρήση αυτού του εργαλείου. Όλες οι οντότητες που χειρίζονται εγκεκριμένα σημεία πρόσβασης e-CODEX ενημερώνονται σχετικά με τη δημιουργία του νέου πακέτου διαμόρφωσης e-CODEX και μπορούν ανά πάσα στιγμή να τηλεφορτώνουν το εν λόγω πακέτο απευθείας από το CMT. Το CMT μπορεί να παρέχει πακέτα διαμόρφωσης e-CODEX για πολλαπλά περιβάλλοντα ΤΠ, όπως TEST, ACCEPTANCE ή PRODUCTION.

Τα νέα πακέτα διαμόρφωσης e-CODEX τίθενται σε ισχύ επτά ημέρες μετά τη δημιουργία τους και, κατά περίπτωση, οι οντότητες που χειρίζονται εγκεκριμένα σημεία πρόσβασης e-CODEX εγκαθιστούν το νέο πακέτο στο περιβάλλον τους έως εκείνη τη χρονική στιγμή.

Επιπλέον, το CMT τηρεί ενήμερη την οντότητα που χειρίζεται εγκεκριμένα σημεία πρόσβασης e-CODEX σχετικά με τους χρόνους εκτέλεσης των πιστοποιητικών ασφάλειάς της και ενημερώνει εκ των προτέρων τα εγκεκριμένα σημεία πρόσβασης e-CODEX, μέσω ηλεκτρονικού ταχυδρομείου, σχετικά με την επικείμενη λήξη πιστοποιητικού τους. Εάν μια οντότητα που χειρίζεται εγκεκριμένο σημείο πρόσβασης e-CODEX αφήσει τα πιστοποιητικά ασφάλειάς της να λήξουν, αυτά πρέπει να αφαιρεθούν αυτόματα από την επόμενη δημιουργία πακέτου.

Το CMT φιλοξενείται κεντρικά και είναι διαθέσιμο 24 ώρες το εικοσιτετράωρο, 7 ημέρες την εβδομάδα για τους συμμετέχοντες στο e-CODEX. Η υποστήριξη περιορίζεται στις ώρες εργασίας.

δ) Κεντρική πλατφόρμα δοκιμών (CTP)

Η κεντρική πλατφόρμα δοκιμών (στο εξής: CTP) του e-CODEX είναι μια αυτοματοποιημένη υποδομή δοκιμών. Επιτρέπει στην οντότητα που χειρίζεται εγκεκριμένο σημείο πρόσβασης e-CODEX να εκτελεί δοκιμές συνδεσιμότητας και δοκιμές από άκρο σε άκρο μεταξύ της υποδομής του e-CODEX και ενός σταθερού κεντρικού σημείου δοκιμών χωρίς να χρειάζεται να συμμετέχει άλλος εταίρος (π.χ. άλλο εγκεκριμένο σημείο πρόσβασης e-CODEX) για τη δοκιμή λειτουργιών επικοινωνίας. Επιτρέπει την αποστολή και τη λήψη εξατομικευμένων μηνυμάτων δοκιμής και, ως εκ τούτου, μειώνει την προσπάθεια που απαιτείται για τη δοκιμή μιας υποδομής e-CODEX τόσο κατά τον χρόνο της αρχικής δοκιμής (εγκατάσταση) όσο και κατά τον χρόνο της δοκιμής παλινδρόμησης (regression testing). Η πορεία μεμονωμένων μηνυμάτων, τα αποδεικτικά συστημένου ηλεκτρονικού ταχυδρομείου (REM) του Ευρωπαϊκού Ινστιτούτου Τηλεπικοινωνιακών Προτύπων (ETSI) και τα αρχεία καταγραφής σφαλμάτων παρακολουθούνται και παρουσιάζονται στις οντότητες που χειρίζονται εγκεκριμένα σημεία πρόσβασης e-CODEX μέσω ειδικά σχεδιασμένων οπτικών διαδικασιών.

Η CTP αποτελείται από πύλη e-CODEX, σύνδεσμο, σύνδεσμο-πελάτη και συναφή γραφική διεπαφή χρήστη προσβάσιμη μέσω φυλλομετρητή (προς το παρόν έχει αναπτυχθεί το frontend και το backend με το πλαίσιο Nuxt.js) και μπορεί να χρησιμοποιηθεί για την αποστολή μηνυμάτων στην πύλη εταίρου, καθώς και για την προβολή μηνυμάτων που αποστέλλονται στη CTP μέσω της ίδιας πύλης. Η CTP αποθηκεύει επί του παρόντος σημαντικές λειτουργικές πληροφορίες (τοπικές μεταβλητές) σε συμβάν (στο εξής: instance) της βάσης δεδομένων MongoDB και διαβάζει πληροφορίες σχετικά με τη διαμόρφωση (οντότητας) από τη βάση δεδομένων συνδέσμου. Επιπλέον, χρησιμοποιεί τη διεπαφή REST API του συνδέσμου-πελάτη για την ανάκτηση πληροφοριών σχετικά με μηνύματα e-CODEX και την υποβολή νέων μηνυμάτων στον σύνδεσμο και την πύλη.

Για την παροχή εξατομικευμένης λύσης ανά περιβάλλον e-CODEX, η CTP αναπτύσσεται σε διάφορα instances (αντίγραφα) που υπάρχουν σε διάφορα περιβάλλοντα e-CODEX. Κάθε instance της CTP αναπτύσσεται επί του παρόντος σε περιβάλλον UNIX (CentOS 7), όπου συνυπάρχουν όλες οι συνιστώσες. Αυτό διευκολύνει τη διαχείριση και την πρόσβαση στο σύστημα αρχείων, αλλά μπορεί και να προσαρμοστεί ώστε να καλύπτει εγκαταστάσεις στις οποίες η υποδομή ανταλλαγής μηνυμάτων e-CODEX είναι χωριστή.

Κάθε χρήστης CTP συνδέεται με μία (1) πύλη. Προκειμένου να χρησιμοποιηθεί η CTP για δοκιμές, η μόνη απαίτηση είναι η πύλη του εν λόγω εγκεκριμένου σημείου πρόσβασης e-CODEX να υπάρχει στους τρόπους επεξεργασίας (στο εξής: P-Modes) για το συγκεκριμένο περιβάλλον CMT του e-CODEX.

ε) Metadata Workbench

To Metadata Workbench είναι ένα εργαλείο στο οποίο γίνεται η διαχείριση του βασικού λεξιλογίου της ΕΕ για την ηλεκτρονική δικαιοσύνη. Επιτρέπει στους δημιουργούς σημασιολογικών μοντέλων να διατηρούν το λεξιλόγιο με βιώσιμο τρόπο σύμφωνα με το πρότυπο μοντελοποίησης βασικών τεχνικών προδιαγραφών, όπως ορίζεται στην τεκμηρίωση για την αρχιτεκτονική του e-CODEX. Πρόκειται για μια λύση λογισμικού ως υπηρεσίας (SaaS), προσβάσιμη μέσω φυλλομετρητή, στην οποία έχουν πρόσβαση μόνο οι διαχειριστές του βασικού λεξιλογίου της ΕΕ για την ηλεκτρονική δικαιοσύνη. Το Metadata Workbench αναπτύσσεται και λειτουργεί για λογαριασμό του υπουργείου Δικαιοσύνης και Ασφάλειας των Κάτω Χωρών. Βάσει συμφωνίας αδειοδότησης που θα συναφθεί μεταξύ του εν λόγω υπουργείου Δικαιοσύνης και Ασφάλειας και του eu-LISA, θα χορηγηθεί στον eu-LISA πρόσβαση στο Metadata Workbench για τη διαχείριση και τη λειτουργία του βασικού λεξιλογίου της ΕΕ για την ηλεκτρονική δικαιοσύνη.

στ) Βασικό λεξιλόγιο της ΕΕ για την ηλεκτρονική δικαιοσύνη

Το βασικό λεξιλόγιο της ΕΕ για την ηλεκτρονική δικαιοσύνη αποτελεί πόρο επαναχρησιμοποιήσιμων σημασιολογικών όρων και ορισμών και χρησιμοποιείται για να διασφαλίζεται η συνοχή και η ποιότητα των δεδομένων σε βάθος χρόνου και σε όλες τις περιπτώσεις χρήσης. Στο σημασιολογικό αποθετήριό του βασίζονται όλες οι δομές μηνυμάτων που αφορούν συγκεκριμένες περιπτώσεις χρήσης (σχήματα XML).

Οι μελλοντικές εξελίξεις του βασικού λεξιλογίου για την ηλεκτρονική δικαιοσύνη θα μπορούσαν να πραγματοποιηθούν σύμφωνα με τα βασικά λεξιλόγια (2). Για την επικύρωση της συμμόρφωσης με τις προδιαγραφές, θα μπορούσε να δημιουργηθεί επικυρωτής XML (XML validator) με χρήση της υπηρεσίας δοκιμής διαλειτουργικότητας (Interoperability Test Bed) που προσφέρει η Επιτροπή.

ζ) Ψηφιακά διαδικαστικά πρότυπα (DPS)

Τα ψηφιακά διαδικαστικά πρότυπα (στο εξής: DPS) είναι τεχνικές προδιαγραφές για τα μοντέλα επιχειρηματικών διαδικασιών και για τα σχήματα δεδομένων οι οποίες καθορίζουν την ηλεκτρονική δομή των δεδομένων που ανταλλάσσονται μέσω του συστήματος e-CODEX βάσει του βασικού λεξιλογίου της ΕΕ για την ηλεκτρονική δικαιοσύνη. Το μοντέλο επιχειρηματικής διαδικασίας περιγράφει την τεχνική εφαρμογή της ηλεκτρονικής διαδικασίας της νομικής πράξης που υποστηρίζεται από το σύστημα e-CODEX.

Το μοντέλο επιχειρηματικής διαδικασίας, σε συνδυασμό με το βασικό λεξιλόγιο της ΕΕ για την ηλεκτρονική δικαιοσύνη, έχει ως αποτέλεσμα σχήματα XML που περιγράφουν την ηλεκτρονική δομή των DPS. Τα σχήματα XML επιτρέπουν στα εγκεκριμένα σημεία πρόσβασης να αποστέλλουν και να λαμβάνουν έγγραφα, όπως προβλέπεται από ένα μέσο διασυνοριακής δικαστικής συνεργασίας.

2.4. Αναπτύξιμα στοιχεία του e-CODEX

Τα αναπτύξιμα στοιχεία του e-CODEX είναι συνιστώσες του e-CODEX τις οποίες αναπτύσσουν οι οντότητες που χειρίζονται εγκεκριμένο σημείο πρόσβασης e-CODEX στο περιβάλλον τους e-CODEX. Εκτός από την πύλη, τα εν λόγω στοιχεία θα διανεμηθούν από τον eu-LISA στις οντότητες που χειρίζονται εγκεκριμένο σημείο πρόσβασης e-CODEX.

Τα αναπτύξιμα στοιχεία είναι τα εξής:

α) η πύλη (σημείο 2.4.1)·

β) η σουίτα του συνδέσμου (σημείο 2.4.2)·

γ) το πακέτο διαμόρφωσης e-CODEX (συμπεριλαμβανομένων των P-Modes, των δημόσιων πιστοποιητικών και των ρυθμίσεων ασφάλειας) (σημείο 2.4.3)·

δ) το σχέδιο επιχειρηματικής συνεργασίας ή το μοντέλο επεξεργασίας στο πλαίσιο των DPS·

ε) τα σχήματα XML, τα οποία είναι δομές μηνυμάτων στο πλαίσιο των DPS.

2.4.1. Η πύλη

Η πύλη στο σύστημα e-CODEX είναι το δομικό στοιχείο που είναι υπεύθυνο για τη βασική επικοινωνία. Προς το παρόν, η πύλη εφαρμόζει τα ακόλουθα πρότυπα:

α) πρότυπο OASIS (3) ebMS 3.0: ανταλλαγή μηνυμάτων μεταξύ πυλών που συμμορφώνονται με το πρότυπο ebXML. Το πρότυπο αυτό ορίζει τη δομή που πρέπει να έχει η κεφαλίδα ενός μηνύματος για να γίνεται κατανοητή στην υποδομή e-CODEΧ·

β) Προφίλ αποστολής μηνυμάτων της δήλωσης δυνατότητας εφαρμογής 4 (Applicability Statement 4, στο εξής: AS4) του OASIS: πρόκειται για προφίλ συμμόρφωσης της προδιαγραφής OASIS ebMS 3.0·

γ) το κοινό προφίλ της AS4 του eDelivery (4).

Μπορεί να χρησιμοποιηθεί οποιαδήποτε λύση πύλης που πληροί τις εν λόγω απαιτήσεις.

2.4.2. Η σουίτα του συνδέσμου

Ο σύνδεσμος αποτελεί στοιχείο που συνδέει τις εθνικές ειδικές εφαρμογές DPS με τα γενικά πρότυπα αποστολής μηνυμάτων της πύλης. Ως εκ τούτου, η συνιστώσα αυτή προσθέτει τις ακόλουθες λειτουργίες στη βασική επικοινωνία που έχει ήδη καθιερωθεί από τη συνιστώσα της πύλης:

α) αποδεικτικά ETSI-REM: Πρόκειται για αποδεικτικά που παράγονται από τον σύνδεσμο σε υπογεγραμμένο μορφότυπο XML. Σκοπός των εν λόγω αποδεικτικών είναι η ενημέρωση του αποστολέα ενός μηνύματος σχετικά με την επιτυχή ή μη επιτυχή επεξεργασία του μηνύματος. Τα αποδεικτικά δημιουργούνται και υποβάλλονται από τον σύνδεσμο σε διάφορα στάδια της επεξεργασίας μηνυμάτων·

β) Token TrustOK: Ο αποστέλλων σύνδεσμος επικυρώνει την ακεραιότητα και την αυθεντικότητα του επιχειρηματικού εγγράφου που περιλαμβάνεται στο μήνυμα. Το αποτέλεσμα αυτής της επικύρωσης αναγράφεται στο αδειοδοτικό (στο εξής: token) TrustOK. Το εν λόγω token δημιουργείται από μια υποενότητα του συνδέσμου: τη βιβλιοθήκη ασφάλειας·

γ) ASiC-S container: Σύμφωνα με το πρότυπο EN 319 162-1 του ETSI για τις ηλεκτρονικές υπογραφές και υποδομές και τους περιέκτες συναφών υπογραφών (Associated Signature Containers, στο εξής: ASiC). Ο περιέκτης διασφαλίζει την αυθεντικότητα και την ακεραιότητα των δεδομένων που μεταδίδονται από τον σύνδεσμο·

δ) WS-Security: Για να αυξηθεί η ασφάλεια μετάδοσης μηνυμάτων, ο σύνδεσμος χρησιμοποιεί το WS-Security τόσο από την πλευρά της πύλης όσο και από την πλευρά του συνδεδεμένου συστήματος για τη μετάδοση. Αυτό σημαίνει ότι κάθε μήνυμα που υποβάλλει ή λαμβάνει ο σύνδεσμος είναι κρυπτογραφημένο και υπογεγραμμένο·

ε) Common API: Ο σύνδεσμος προσφέρει μια σταθερή API, η οποία καθορίζει τις διαδικτυακές υπηρεσίες που χρησιμοποιούνται για τη σύνδεση με την πύλη και την ή τις εφαρμογές των συνδεδεμένων συστημάτων. Η δομή των μηνυμάτων που ανταλλάσσονται με τον σύνδεσμο περιγράφεται επίσης στην API του συνδέσμου.

Εκτός από το ίδιο το λογισμικό του συνδέσμου, η σουίτα περιλαμβάνει επίσης εφαρμογή-πελάτη που προορίζεται για την υποστήριξη ή την αντικατάσταση συνδεδεμένου συστήματος για τη διαχείριση μηνυμάτων e-CODEX.

Επίσης, αναπτύχθηκε προσθήκη (plugin) ειδικά για την πύλη Domibus (5) με σκοπό τη σύνδεση της common API του συνδέσμου με τον επεξεργαστικό πυρήνα της πύλης.

2.4.3. Πακέτο διαμόρφωσης e-CODEX

Στην επικοινωνία βάσει του ebMS 3.0, ο P-Mode διέπει τη μετάδοση όλων των μηνυμάτων που εμπλέκονται στην ανταλλαγή μηνυμάτων μεταξύ δύο διαχειριστών υπηρεσιών ανταλλαγής μηνυμάτων (Messaging Service Handlers, στο εξής: MSH). Το πακέτο διαμόρφωσης e-CODEX περιλαμβάνει συλλογή παραμέτρων διαμόρφωσης μηνυμάτων (αρχεία P-Mode, διάφορα αποθετήρια πιστοποιητικών ασφάλειας, δικτυακές διευθύνσεις) που προσδιορίζουν λεπτομερώς τον τρόπο με τον οποίο πραγματοποιείται η ανταλλαγή μηνυμάτων.

Οι παράμετροι διαμόρφωσης μηνυμάτων μπορούν να ταξινομηθούν στις ακόλουθες πέντε κατηγορίες:

α) Παράμετροι που αφορούν τον αποστολέα, όπως: i) το αναγνωριστικό αποστολέα· ii) το πιστοποιητικό που χρησιμοποιεί ο αποστολέας για την υπογραφή μηνυμάτων· iii) οι αρχές πιστοποίησης που εμπιστεύεται ο αποστολέας· iv) η δικτυακή διεύθυνση (ή διευθύνσεις) απ’ όπου θα ξεκινήσει την επικοινωνία ο αποστολέας.

β) Παράμετροι που αφορούν τον παραλήπτη, όπως: i) το αναγνωριστικό παραλήπτη· ii) το πιστοποιητικό που αναμένει ο παραλήπτης ότι θα χρησιμοποιηθεί για την κρυπτογράφηση μηνυμάτων· iii) οι αρχές πιστοποίησης που εμπιστεύεται ο παραλήπτης· iv) η δικτυακή διεύθυνση (ή διευθύνσεις) απ’ όπου θα δεχτεί την εισερχόμενη επικοινωνία ο παραλήπτης.

γ) Παράμετροι που αφορούν το ζεύγος αποστολέα-παραλήπτη, όπως (εάν χρησιμοποιούνται): i) το αναγνωριστικό της συμφωνίας, το αναγνωριστικό P-Mode.

δ) Παράμετροι που αφορούν τα DPS, όπως: i) ρόλος/-οι του αποστολέα· ii) ρόλος/-οι του παραλήπτη· iii) υπηρεσία/-ες· iv) ενέργεια/-ες εντός της υπηρεσίας.

ε) Παράμετροι που σχετίζονται με τη χρήση του πρωτοκόλλου ανταλλαγής μηνυμάτων ή του προφίλ του πρωτοκόλλου ανταλλαγής μηνυμάτων.

Στο e-CODEX, όλα τα αρχεία διαμόρφωσης που αφορούν έναν MSH ή έναν τομέα ομαδοποιούνται σε ένα κύριο αρχείο (στο εξής: master file) που μπορεί να χρησιμοποιηθεί για τη διαμόρφωση της πύλης και του συνδέσμου.

Το master file ορίζει ένα ατομικό δίκτυο επικοινωνίας στο οποίο μπορεί να απευθυνθεί ο MSH κατά τη λειτουργία του. Η διαμόρφωση πρέπει να παράγεται κεντρικά, καθώς πρέπει να είναι διαθέσιμες όλες οι πληροφορίες όλων των εγκεκριμένων σημείων πρόσβασης e-CODEX για τη δημιουργία του πακέτου διαμόρφωσης e-CODEX, το οποίο δημιουργείται από το CMT.

3. ΑΣΦΑΛΕΙΑ ΚΑΙ ΜΕΘΟΔΟΙ ΕΠΑΛΗΘΕΥΣΗΣ ΤΗΣ ΑΚΕΡΑΙΟΤΗΤΑΣ ΚΑΙ ΤΗΣ ΑΥΘΕΝΤΙΚΟΤΗΤΑΣ ΤΟΥ ΣΥΣΤΗΜΑΤΟΣ E-CODEX

Το σύστημα e-CODEX είναι ένα σύστημα επικοινωνίας που παρέχει ισχυρή υποστήριξη για την κάλυψη των απαιτήσεων ασφάλειας και προστασίας των δεδομένων. Ειδικότερα, το σύστημα e-CODEX παρέχει τα τεχνικά χαρακτηριστικά που είναι αναγκαία για την εκπλήρωση όλων των απαιτήσεων που προβλέπονται στον κανονισμό (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου (6).

3.1. Ασφάλεια βάσει σχεδιασμού

Το σύστημα e-CODEX είναι, από τεχνική άποψη, ένας μηχανισμός μεταφοράς. Υπάρχουν διάφορα επίπεδα που σχετίζονται με την ασφάλεια:

α) το επίπεδο δικτύου·

β) το επίπεδο μεταφοράς·

γ) το επίπεδο μηνύματος·

δ) το επίπεδο εγγράφου.

Σε καθένα από αυτά τα επίπεδα εφαρμόζονται μέτρα ασφαλείας.

3.1.1. Επίπεδο δικτύου

Το e-CODEX μπορεί να χρησιμοποιηθεί με διάφορα είδη επιπέδων δικτύου. Εφαρμόζεται συνήθως σε παραδοσιακές διαδικτυακές συνδέσεις. Ως εκ τούτου, η ασφάλεια ακολουθεί τις συνήθεις εφαρμογές ασφαλείας της τεχνολογίας διαδικτύου (και επεκτείνεται από τα άλλα επίπεδα που περιγράφονται στο παρόν σημείο). Για τις περισσότερες περιπτώσεις χρήσης του e-CODEX, το εν λόγω επίπεδο δικτύου επαρκεί. Για υψηλότερες απαιτήσεις ασφάλειας, θα μπορούσε επίσης να εφαρμοστεί άλλο επίπεδο δικτύου. Επιπλέον, μπορούν να ληφθούν υπόψη και άλλα δίκτυα.

3.1.2. Επίπεδο μεταφοράς

Το επίπεδο μεταφοράς προστατεύεται συνήθως με ασφάλεια επιπέδου μεταφοράς (Transport Layer Security, στο εξής: TLS) ή με ασφάλεια επιπέδου αμοιβαίας μεταφοράς (mutual TLS, στο εξής: mTLS). Πρόκειται για καθιερωμένο πρότυπο για την προστασία του επιπέδου μεταφοράς στην τεχνολογία διαδικτύου, το οποίο εφαρμόζεται παγκοσμίως σε μεγάλο αριθμό υπηρεσιών. Η TLS/mTLS προβλέπει την κρυπτογράφηση και επαλήθευση ταυτότητας στον δίαυλο μεταφοράς. Διασφαλίζει τη διαδρομή μεταφοράς μεταξύ κάθε κόμβου αυτής. Κάθε κόμβος πρέπει να αποκρυπτογραφεί μόνο τα δεδομένα της διεύθυνσης για να προωθεί το μήνυμα στον επόμενο κόμβο. Πριν από την προώθηση, κάθε κόμβος κρυπτογραφεί εκ νέου τα δεδομένα διεύθυνσης. Είναι δυνατή και η απλή (μονής κατεύθυνσης) TLS, και μερικές φορές εξακολουθεί να εφαρμόζεται, αλλά συνιστάται η χρήση της TLS διπλής κατεύθυνσης (mTLS), καθώς έχει πλέον καθιερωθεί ως το τρέχον πρότυπο προστασίας του επιπέδου μεταφοράς.

3.1.3. Επίπεδο μηνύματος

Στο επίπεδο μηνύματος εφαρμόζονται διάφορα πρότυπα από διαφορετικές συνιστώσες του e-CODEX:

α) το πρωτόκολλο που χρησιμοποιείται για τη μετάδοση από πύλη σε πύλη (στο επίπεδο μηνύματος) είναι το AS4, το οποίο υπογράφει και κρυπτογραφεί τα μηνύματα —ανάλογα με τη διαμόρφωση ασφάλειας σε επίπεδο πύλης·

β) η βασική συνιστώσα του συστήματος e-CODEX είναι ο σύνδεσμος. Προσθέτει ασφάλεια στο επίπεδο μηνύματος με τη χρήση του WS-Security για την υπογραφή και την κρυπτογράφηση μηνυμάτων για τις διαδικτυακές υπηρεσίες προς την πύλη και το ή τα backend. Ως εκ τούτου, εφαρμόζεται επιπλέον κρυπτογράφηση από σύνδεσμο σε σύνδεσμο·

γ) για τη λειτουργία υπογραφής και κρυπτογράφησης χρησιμοποιούνται ψηφιακά πιστοποιητικά σε όλα τα συστήματα του e-CODEX. Τα εν λόγω ψηφιακά πιστοποιητικά κρυπτογράφησης και υπογραφής συμμορφώνονται με το πρότυπο X.509.

3.1.4. Επίπεδο εγγράφου

Τα μηνύματα περιέχουν έγγραφα και συνημμένα. Αυτά περιέχονται σε πακέτο που ονομάζεται «περιέκτης». Ο περιέκτης έχει δημιουργηθεί σύμφωνα με το πρότυπο ASiC-S. Ο σύνδεσμος αποστολής υπογράφει το ASiC-S και η υπογραφή επικυρώνεται μετά την παραλαβή από τον σύνδεσμο παραλαβής.

3.2. Μέθοδοι επαλήθευσης της ακεραιότητας και της αυθεντικότητας

3.2.1. Πρόσβαση στη διαμόρφωση του e-CODEX

Η επικοινωνία μεταξύ των σημείων πρόσβασης e-CODEX απαιτεί προηγούμενη διαμόρφωση. Η διαμόρφωση αυτή πραγματοποιείται μέσω πακέτου διαμόρφωσης e-CODEX. Το πακέτο διαμόρφωσης περιλαμβάνει τα δεδομένα διεύθυνσης, την εφαρμοζόμενη πολιτική ασφάλειας και άλλες πληροφορίες. Επιπλέον, περιλαμβάνει τα αποθετήρια με τα δημόσια πιστοποιητικά όλων των συμμετεχόντων σημείων πρόσβασης e-CODEX. Τα αρχεία διαμόρφωσης δημιουργούνται από έναν κεντρικό «συντονιστή διαμόρφωσης» (Coordinator for Configuration, στο εξής: CfC), με τη χρήση του CMT, για τη διαμόρφωση κάθε εταίρου. Η πρόσβαση στο εν λόγω CMT παρέχεται και περιορίζεται σε κάθε εταίρο μόνο κατόπιν ατομικού αιτήματος. Η διοικητική πρόσβαση περιορίζεται στους CfC και υπόκειται στη διαχείριση του eu-LISA.

3.2.2. Υποστηριζόμενες ηλεκτρονικές υπογραφές και σφραγίδες

Το σύστημα e-CODEX θα υποστηρίζει όλους τους τύπους ηλεκτρονικών σφραγίδων και ηλεκτρονικών υπογραφών, όπως προβλέπεται στον κανονισμό (ΕΕ) αριθ. 910/2014.

3.2.3. Token TrustOK του e-CODEX

Ο σύνδεσμος αποστολής επικυρώνει την υπογραφή των DPS ενός μηνύματος. Το αποτέλεσμα αυτής της επικύρωσης αναγράφεται στο token TrustOK του e-CODEX. Το εν λόγω token δημιουργείται από βιβλιοθήκη ασφάλειας, η οποία αποτελεί υποενότητα του συνδέσμου. Η επικύρωση της ηλεκτρονικής υπογραφής πραγματοποιείται από τον σύνδεσμο e-CODEX με τη χρήση εργαλείων υπηρεσίας ψηφιακής υπογραφής (DSS).

3.2.4. Μηχαναγνώσιμο token (XML)

Το μηχαναγνώσιμο token εμφανίζεται ως αρχείο XML στο οποίο βασίζεται ένα συγκεκριμένο σχήμα που περιέχει όλες τις πληροφορίες σχετικά με την υπογραφή του επιχειρηματικού token και την έκθεση επικύρωσης ως αποτέλεσμα της νομικής και τεχνικής επικύρωσης.

3.2.5. Token αναγνώσιμο από τον άνθρωπο (PDF)

Το αρχείο PDF αποτελείται από τρία μέρη. Το πρώτο μέρος που παρουσιάζεται στην πρώτη σελίδα του token αυτού καθ’ αυτού περιλαμβάνει γενικές πληροφορίες σχετικά με το προηγμένο ηλεκτρονικό σύστημα, καθώς και αξιολόγηση της νομικής εγκυρότητας του επιχειρηματικού εγγράφου. Επιπλέον, στο κάτω μέρος της σελίδας εμφανίζονται δήλωση αποποίησης ευθύνης και «σφραγίδα επικύρωσης» που δείχνει το αποτέλεσμα της νομικής επικύρωσης (επιτυχής/ανεπιτυχής).

Ως προηγμένο ηλεκτρονικό σύστημα νοείται ένα συνδεδεμένο σύστημα ικανό να ταυτοποιεί με ασφάλεια τον χρήστη και να διασφαλίζει την ακεραιότητα των μηνυμάτων που αποστέλλονται μέσω αυτού μεταξύ του πελάτη και του συνδέσμου e-CODEX.

Το δεύτερο μέρος της δεύτερης σελίδας παρέχει τυποποιημένη τεχνική επισκόπηση των πληροφοριών της αρχικής έκθεσης επικύρωσης. Ανάλογα με το συνδεδεμένο σύστημα (βάσει επαλήθευσης ταυτότητας ή υπογραφής), οι πληροφορίες που παρέχονται από την τεχνική επισκόπηση ποικίλλουν. Ένα token βάσει υπογραφής περιέχει τις πληροφορίες που παρέχονται από το υποκείμενο πιστοποιητικό, συμπεριλαμβανομένων των χαρακτηριστικών (εφόσον υπάρχουν). Ένα token βάσει επαλήθευσης ταυτότητας περιέχει το όνομα του θεσμικού οργάνου από το οποίο απεστάλη το έγγραφο και, όταν παρέχεται, το όνομα του συντάκτη του εγγράφου.

Το κάτω μέρος της εν λόγω σελίδας αποτελείται από σφραγίδα στο χρώμα του αποτελέσματος της τεχνικής επικύρωσης του εγγράφου (πράσινο/κίτρινο/κόκκινο) και σύντομη περιγραφή, όπου π.χ. παρέχονται πρόσθετες πληροφορίες σχετικά με τους λόγους για τους οποίους ένα έγγραφο έλαβε κίτρινη τεχνική αξιολόγηση.

Το τρίτο μέρος του εγγράφου αποτελείται από την αρχική έκθεση επικύρωσης, όπως έχει δημιουργηθεί από το λογισμικό επικύρωσης του κράτους μέλους έκδοσης.

4. ΨΗΦΙΑΚΑ ΔΙΑΔΙΚΑΣΤΙΚΑ ΠΡΟΤΥΠΑ (DPS) ΠΟΥ ΕΧΟΥΝ ΑΝΑΠΤΥΧΘΕΙ ΜΕΧΡΙ ΣΤΙΓΜΗΣ

Υπηρεσία ηλεκτρονικής δικαιοσύνης DPS: μοντέλο επεξεργασίας DPS: σχήμα XML Πηγή έργου Ευρωπαϊκή διαταγή πληρωμής √ √ e-CODEX Μικροδιαφορές √ √ e-CODEX Ευρωπαϊκό ένταλμα σύλληψης √ √ e-CODEX Οικονομικές κυρώσεις √ √ e-CODEX ΑΔΣ √ √ e-CODEX ΑΠ 909 (περιοριστικές της ελευθερίας ποινές) √ √ e-CODEX Γαμικές διαφορές √ √ e-SENS Ευρωπαϊκή διαταγή δέσμευσης λογαριασμού √ √ e-SENS Μητρώο διαθηκών √ √ e-SENS Επίδοση ή κοινοποίηση εγγράφων √ √ e-CODEX

(1) Κανονισμός (ΕΕ) 2022/850 του Ευρωπαϊκού Κοινοβουλίου και του Συμβουλίου, της 30ής Μαΐου 2022, σχετικά με ένα μηχανοργανωμένο σύστημα για τη διασυνοριακή ηλεκτρονική ανταλλαγή δεδομένων στον τομέα της δικαστικής συνεργασίας σε αστικές και ποινικές υποθέσεις (σύστημα e-CODEX) και για την τροποποίηση του κανονισμού (ΕΕ) 2018/1726 (ΕΕ L 150 της 1.6.2022, σ. 1).

(2) https://joinup.ec.europa.eu/collection/semantic-interoperability-community-semic/core-vocabularies.

(3) Οργανισμός για την προώθηση των δομημένων συστημάτων πληροφοριών (Organization for the Advancement of Structured Information Standards – OASIS).

(4) https://ec.europa.eu/digital-building-blocks/wikis/x/RqbXGw

(5) Η πύλη Domibus διατηρείται από την Επιτροπή (https://ec.europa.eu/digital-building-blocks/wikis/display/DIGITAL/Domibus).

(6) Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73).